dwar il-prospetti għas-suq intern tal-gass u ta' l-elettriku Kumitat għall-Industrija, ir-Riċerka u l-Enerġija Rapporteur għal opinjoni (*): Sophia in t'Veld, Kumitat għall-Affarijiet Ekonomiċi u Monetarji (*) Koperazzjoni aktar mill-qrib bejn il-kumitati - Artikolu 47 tar-Regoli ta' Proċedura OPINJONI TAL- Kumitat għall-Affarijiet Ekonomiċi u Monetarji (*) …….19 OPINJONI TAL-KUMITAT għall-Iżvilupp Reġjonali ……………………………………….24 MOZZJONI GĦAL RIŻOLUZZJONI TAL-PARLAMENT EWROPEW dwar il-prospetti għas-suq intern tal-gass u ta' l-elettriku Il-Parlament Ewropew , – wara li kkunsidra l-Komunikazzjoni tal-Kummissjoni – Politika dwar l-Enerġija għall-Ewropa ( COM(2007)0001 ), – wara li kkunsidra l-Komunikazzjoni tal-Kummissjoni - Il-prospetti għas-suq intern tal-gass u ta' l-elettriku ( COM(2006)0841 ), – wara li kkunsidra l-Komunikazzjoni tal-Kummissjoni – Inkjesta skond l-Artikolu 17 tar-Regolament (KE) Nru 1/2003 dwar l-oqsma Ewropej tal-gass u ta' l-elettriku ( COM(2006)0851 ), – wara li kkunsidra l-Komunikazzjoni tal-Kummissjoni – Pjan ta' Interkonnessjoni Prijoritarju ( COM(2006)0846 ), – wara li kkunsidra d-dokument ta' ħidma ta' l-istaff – Rapport ta' Implimentazzjoni dwar il-prospetti għas-suq intern tal-gass u ta' l-elettriku ( SEC(2006)1709 ) – Dokument mehmuż mal-Komunikazzjoni tal-Kummissjoni ( COM(2006)0841 ), – wara li kkunsidra d-dokument ta' ħidma ta' l-istaff tal-Kummissjoni dwar dejta ta' l-UE dwar il-politika ta' l-enerġija ( SEC(2007)0012 ), – wara li kkunsidra r-riżoluzzjoni tiegħu ta' l-14 ta' Diċembru 2006 dwar strateġija Ewropea għal enerġija sostenibbli, kompetittiva u sikura - Green paper – wara li kkunsidra r-riżoluzzjoni tiegħu tat-23 ta' Marzu 2006 dwar is-sigurtà tal-provvista ta' l-enerġija fl-Unjoni Ewropea ĠU C 292 E, 1.12.2006, p. – wara li kkunsidra d-Deċiżjoni Nru 1364/2006/KE tal-Parlament Ewropew u tal-Kunsill tas-6 ta' Settembru 2006 li tistabbilixxi linji gwida għal netwerks ta' l-enerġija trans-Ewropej ĠU L 262, 22.9.2006, p. – wara li kkunsidra l-pożizzjoni tiegħu adottata fit-tieni qari fit-23 ta' Mejju 2007 dwar il-Pożizzjoni Komuni tal-Kunsill għall-adozzjoni ta' regolament tal-Parlament Ewropew u tal-Kunsill li jistipula regoli ġenerali għall-għoti ta' għajnuna finanzjarja Komunitarja fil-qasam tan-netwerks trans-Ewropej tat-trasport u ta' l-enerġija ĠU C 272 E, 9.11.2006, p. – wara li kkunsidra d-Direttiva 2005/89/KE tal-Parlament Ewropew u tal-Kunsill tat-18 ta' Jannar 2006 dwar miżuri għas-salvagwardja tas-sigurtà fil-provvista ta' l-elettriku u ta' l-investiment fl-infrastruttura ĠU L 33, 4.2.2006, p. – wara li kkunsidra r-Regolament (KE) Nru 1775/2005 tal-Parlament Ewropew u tal-Kunsill tat-28 ta' Settembru 2005 dwar il-kondizzjonijiet għall-aċċess għan-netwerks ta' trasmissjoni tal-gass naturali ĠU L 289, 3.11.2005, p.1. , – wara li kkunsidra d-Direttiva Nru 2004/67/KE tal-Kunsill tas-26 ta' April 2004 dwar miżuri biex tissalvagwardja s-sigurtà tal-provvista ta' gass naturali ĠU L 127, 29.4.2004, p. – wara li kkunsidra d-Direttiva 2003/54/KE tal-Parlament Ewropew u tal-Kunsill tas-26 ta' Ġunju 2003 dwar ir-regoli komuni għas-suq intern fil-qasam ta' l-elettriku ĠU L 176, 15.7.2003, p. – wara li kkunsidra d-Direttiva 2003/55/KE tal-Parlament Ewropew u tal-Kunsill tas-26 ta' Ġunju 2003 dwar regoli komuni għas-suq intern fil-gass naturali ĠU L 176, 15.7.2003, p. – wara li kkunsidra r-Regolament (KE) Nru 1228/2003 tal-Parlament Ewropew u tal-Kunsill tas-26 ta' Ġunju 2003 dwar kondizzjonijiet għall-aċċess għan-netwerks għall-bdil bejn il-fruntieri fl-elettriku ĠU L 176, 15.7.2003, p. – wara li kkunsidra r-Rapport Annwali tar-Regolaturi ta' l-Enerġija Ewropej għall-perjodu mill-1 ta' Jannar 2006 sal-31 ta' Diċembru 2006 lill-membri kollha tas-CEER u ta' l-ERGEG, lill-Parlament Ewropew, lill-Kunsill tal-Ministri u lill-Kummissjoni Ewropea, liema rapport sar skond l-Artikolu 3(8) tad-Deċiżjoni tal-Kummissjoni 2003/796/KE tal-11 ta' Novembru 2003 dwar it-twaqqif tal-Grupp Ewropew Regolatorju għall-Elettriku u l-Gass 7 ĠU L 296, 14.11.2003, p. – wara li kkunsidra l-Konklużjonijiet tal-Presidenza tal-Kunsill Ewropew tat-8-9 ta' Marzu 2007, dwar l-approvazzjoni tal-Kunsill Ewropew ta' "Pjan ta' Azzjoni tal-Kunsill Ewropew (2007-2009) – Politika dwar l-Enerġija għall-Ewropa" (7224/07), – wara li kkunsidra l-Artikolu 45 tar-Regoli ta' Proċedura tiegħu, – wara li kkunsidra r-rapport tal-Kumitat għall-Industrija, ir-Riċerka u l-Enerġija u l-opinjonijiet tal-Kumitat għall-Affarijiet Ekonomiċi u Monetarji u tal-Kumitat għall-Iżvilupp Reġjonali ( A6‐0249/2007 ), A. billi l-politika għall-enerġija Ewropea l-ġdida għal enerġija sostenibbli, sikura u kompetittiva trid tkun waħda ambizzjuża u mmirata lejn benefiċċji fuq żmien twil, iffukata fuq il-ġlieda kontra l-bidla fil-klima, u tillimita l-vulnerabilità esterna ta' l-UE fuq l-importazzjoni, u tippromwovi t-tkabbir u l-impjiegi, B. billi irid jitwaqqaf qafas leġiżlattiv xieraq f'waqtu skond il-prinċipju tas-sussidjarjetà sabiex jinkisbu dawn il-benefiċċji ambizzjużi u għall-futur imbiegħed, C. billi t-tlestija tas-suq intern ta' l-enerġija ta' l-UE u l-ħolqien ta' mekkaniżmi effettivi ta' solidarjetà bejn l-Istati Membri huma prerekwiżiti biex ikunu garantiti s-sigurtà tal-provvista u l-effiċjenza ekonomika, D. billi l-liberalizzazzjoni u l-integrazzjoni tas-suq huma importanti b'mod indaqs għall-iffaċilitar tal-kummerċ transkonfinali, il-kisba ta' aktar effiċjenza ekonomika u likwidità akbar fis-suq, filwaqt li għalhekk jikkompletaw is-suq intern ta' l-enerġija ta' l-UE, E. billi deċiżjonijiet dwar it-taħlita ta' enerġija fi Stat Membru għandhom konsegwenzi għall-Unjoni Ewropea kollha kemm hi fir-rigward tal-kompetizzjoni, is-sigurtà tal-provvista u s-sostenibilità ambjentali, F. billi l-prinċipji ta' l-inklużjoni soċjali u ta' l-opportunitajiet indaqs għal kulħadd ifissru li huwa essenzjali li kull ċittadin ta' l-Unjoni jkollu aċċess għall-enerġija bi prezz li jintlaħaq, G. billi 20 minn 27 Stat Membru għad iridu jittrasponu b'mod sħiħ id-Direttivi 2003/54/KE u 2003/55/KE fil-kliem u fl-ispirtu, H. billi l-Komunikazzjoni tal-Kummissjoni dwar il-prospetti għas-suq intern tal-gass u ta' l-elettriku ( COM(2006)0841 ) u r-rapport tad-DĠ għall-Kompetizzjoni dwar l-inkjesta tal-qasam ta' l-enerġija jikkonkludu li r-regoli u l-miżuri ta' liberalizzazzjoni attwali wasslu għal titjib fl-effiċjenza tal-provvista ta' l-enerġija u sabiex l-konsumaturi jiffrankaw, iżda billi s-swieq għadhom ma nfetħux għalkollox u għad hemm ostakli għall-kompetizzjoni ħielsa, I. billi l-istabbiliment mir-regolaturi ta' regoli armonizzati qawwija u effettivi dwar l-aċċess għan-netwerk flimkien ma' disakkoppjament effettiv huma prerekwiżiti sabiex jitħallew jidħlu fis-suq kompetituri ġodda, J. billi f'xi Stati Membri kuntratti fuq medda twila ta' żmien jgħoddu għal proporzjon sostanzjali tas-suq, u b'hekk jipperikolaw l-iżvilupp tal-kompetizzjoni ħielsa u b'hekk il-ħolqien ta' suq intern ta' l-enerġija, K. billi l-implimentazzjoni tad-dispożizzjonijiet eżistenti ta' l-UE fir-rigward tas-separazzjoni u l-oqfsa regolatorji fl-Istati Membri jvarjaw konsiderevolment u dan għandu implikazzjonijiet serji fl-iżvilupp ta' suq wieħed ta' l-elettriku, L. billi l-konverġenza u s-sinkronizzazzjoni ta' l-azzjoni nazzjonali fir-rigward ta' dispożizzjonijiet ta' separazzjoni huma l-unika triq lejn il-ħolqien ta' suq waħdieni Ewropew ta' l-enerġija, M. billi l-qligħ tal-biċċa l-kbira ta' l-impriżi tal-gass jiġi prinċipalment mill-attivitajiet ta' kummerċ tagħhom milli mill-estrazzjoni tal-gass, N. billi ftit Stati Membri fetħu s-swieq tal-gass tagħhom; billi prezzijiet orħos u servizz ta' kwalità tal-provvista fis-suq tal-gass huma importanti għas-sistema kollha, kemm għall-konsumaturi kif ukoll għall-impriżi, O. billi t-tnaqqis tal-konġestjoni fit-trażmissjoni ta' l-elettriku jirrikjedi kemm investimenti massivi fl-espansjoni u t-titjib tan-netwerk ta' l-elettriku kif ukoll mekkaniżmi ta' l-immaniġġjar tal-konġestjoni aktar effettivi u bbażati fuq is-suq, P. billi kwalunkwe leġiżlazzjoni ġdida proposta għandha taffronta l-problemi speċifiċi ffaċċjati mill-industriji li jużaw l-enerġija b'mod intensiv, bħall-prezzijiet għolja ta' l-enerġija b'riżultat ta' nuqqas ta' kompetizzjoni fis-swieq, Q. billi l-livelli ta' l-interkonnessjoni bejn diversi Stati Membri għad m'humiex biżżejjed, 'il bogħod mill-ftehimiet adottati fis-Samit ta' Barċellona u, f'ħafna każijiet, diversi impedimenti politiċi u amministrattivi huma l-kawża ewlenija għad-dewmien biex jinbnew, R. billi qabel ma tipproponi xi leġiżlazzjoni dwar il-ħolqien obbligatorju ta' faċilitajiet sabiex jinħażen il-gass f'kull Stat Membru, il-Kummissjoni għandha tressaq studju dwar l-ispejjeż u l-benefiċċji u evalwazzjoni bir-reqqa ta' l-impatt, S. billi l-liberalizzazzjoni u l-integrazzjoni tas-suq għandhom importanza indaqs għall-ikkompletar tas-suq intern ta' l-enerġija, T. billi s-sentenza finali ta' punt 33 tal-Konklużjonijiet tal-Kunsill Ewropew ta' Brussell fit-8 u d-9 ta' Marzu 2007 tistqarr l-importanza kbira tas-settur li juża ħafna enerġija, u tenfasizza li jinħtieġu miżuri b'infiq effiċjenti sabiex itejbu kemm il-kompetittività kif ukoll l-impatt ambjentali ta' dan it-tip ta' industriji Ewropej, U. billi n-nuqqas ta' trasparenza ġie identifikat mill-Kummissjoni bħala ostakolu għall-promozzjoni tal-kompetizzjoni fis-suq intern, V. billi jinħtieġ qafas regolatorju ċar, stabbli u prevedibbli għall-investimenti għal medda twila ta' żmien li huma meħtieġa fis-settur ta' l-enerġija, W. billi awtorità pubblika Ewropea ta' l-enerġija tista' tgħin biex tiffinanzja r-riċerka u l-iżvilupp ta' enerġiji li jiġġeddu, iżżomm tariffi bilanċjati u tiżgura aċċess indaqs għall-enerġija għaċ-ċittadini kollha, X. billi d-dejta disponibbli turi li l-Istati Membri għamlu biss użu limitat mill-obbligi għas-servizz pubbliku maħsuba biex jindirizzaw konsumaturi vulnerabbli, Itenni li l-Istrateġija ta' Liżbona tista' tkun suċċess biss jekk isiru sforzi oħra għall-istabbiliment ta' politika għall-enerġija komuni bbażata fuq viżjoni aktar wiesgħa ta' l-interess komuni Ewropew fil-qasam ta' l-enerġija billi jkunu rispettati l-karatteristiċi nazzjonali u billi l-Istati Membri jitħallew jaderixxu mat-taħlitiet ta' l-enerġija tagħhom sabiex is-sorsi ta' l-enerġija u l-produtturi ta' l-enerġija jkunu diversifikati kemm jista' jkun; Separazzjoni tat-trażmissjoni Iqis li s-separazzjoni tas-sjieda tat-trażmissjoni hija l-aktar għodda effettiva sabiex jiġu promossi l-investiment fl-infrastrutturi b'mod mhux diskriminatorju, l-aċċess ġust għan-netwerk għall-kompetituri ġodda u t-trasparenza fis-suq; jenfasizza madankollu li dan il-mudell jista' ma jindirizzax il-kwistjonijiet kollha konċernati bħall-interkonnessjonijiet jew il-punti ta' konġestjoni ; Jirrikonoxxi li l-applikazzjoni ta' aktar miżuri ta' separazzjoni għall-qasam tal-gass m'hijiex ħafifa; għalhekk iħeġġeġ l-iżvilupp ta' soluzzjonijiet speċifiċi sabiex dan il-qasam ikun jista' jikseb it-tlestija tas-suq intern tal-gass, filwaqt li jitqiesu d-differenzi bejn is-swieq 'upstream' u 'downstream'; Jistieden lill-Kummissjoni sabiex tippreżenta analiżi li turi l-ispejjeż mistennija tas-separazzjoni tas-sjieda għall-Istati Membri, l-effetti mistennija fuq l-investiment fin-netwerks, kif ukoll il-benefiċċji għas-suq intern u għall-konsumaturi; jiġbed l-attenzjoni li l-analiżi għandha tindirizza l-kwistjoni ta' jekk jinħolqux problemi jew spejjeż, u jekk huwa l-każ, it-tip ta' problemi u spejjeż, jekk ma ssir ebda separazzjoni mill-istat, kif ukoll il-kwistjoni ta' jekk il-konsegwenzi negattivi jkunux differenti bħal bejn sjieda statali jew privata; barra minn hekk jissuġġerixxi li l-analiżi għandha tikkunsidra x'ikunu l-vantaġġi tas-separazzjoni tas-sjieda meta mqabbla ma' l-approċċ ta' l-operatur tas-suq reġjonali indipendenti fir-rigward ta' l-ilħuq ta' objettivi; Iħeġġeġ lill-Kummissjoni sabiex tikkunsidra d-differenzi strutturali bejn is-setturi ta' l-elettriku u tal-gass ta' l-UE, inkluż il-fatt li, xi Stati Membri m'għandhomx produzzjoni naturali ta' dawn is-sorsi ta' enerġija u li, fi swieq 'upstream' importanti tal-gass, ir-reċiproċità ekonomika sħiħa attwalment mhix żgurata; jistieden għaldaqstant lill-Kummissjoni sabiex tressaq proposta bilanċjata li tippermetti lill-kumpaniji tal-gass ta' l-UE li jużaw l-investimenti fil-'pipelines' u l-kuntratti għal medda twila taż-żmien sabiex isaħħu l-qawwa tagħhom ta' negozjar fil-konfront ta' pajjiżi terzi; Jinsisti li l-ebda kumpanija ta' pajjiż terz m'għandha titħalla tixtri infrastruttura ta' l-enerġija sakemm m'hemmx reċiproċità ma' dak il-pajjiż; Jilqa' b'sodisfazzjon il-proposta tal-Kummissjoni li tittejjeb il-koperazzjoni bejn regolaturi nazzjonali fil-livell ta' l-UE, permezz ta' entità ta' l-UE, bħala mezz għall-promozzjoni ta' approċċ aktar Ewropew għar-regolazzjoni dwar kwistjonijiet transkonfinali; iqis li aktar konverġenza u armonizzazzjoni tal-kompetenzi tagħhom huma essenzjali biex jingħelbu differenzi tekniċi u regolatorji li jimponu ostakoli kbar għall-kummerċ u għall-interkonnessjonijiet transkonfinali; jenfasizza li l-Kummissjoni għandu jkollha rwol ewlieni, filwaqt li ma ddgħajjifx l-indipendenza tar-regolaturi; jemmen li d-deċiżjonijiet meħuda mir-regolaturi għandhom ikunu bbażati fuq kwistjonijiet tekniċi u ta' kummerċ iddefiniti b'mod speċifiku u fuq bażi infurmata filwaqt li jitqiesu, meta xieraq, il-fehmiet tat-TSOs u ta' partijiet interessati rilevanti oħra, u għandhom jorbtu legalment; Jiġbed l-attenzjoni li r-regolaturi nazzjonali għandhom jibqgħu l-unika awtorità responsabbli għal deċiżjonijiet li jaffettwaw is-suq nazzjonali tagħhom biss; jaqbel li l-kompetenzi tagħhom jiżdiedu biex jinkludu t-tfassil ta' inventarju ta' investimenti meħtieġa, u mbagħad li l-implimentazzjoni tagħhom tkun promossa b'mod attiv; Jemmen li r-regolaturi għandhom jiżguraw li kwalunkwe kumpanija sid ta' infrastruttura ta' l-enerġija, u b'mod partikulari ta' netwerks tat-trażmissjoni jew 'pipelines', timpenja ruħha li tilħaq il-miri ta' investiment stipulati b'mod ċar sabiex tevita spekulazzjoni f'dan il-qasam; Jemmen li r-regolaturi għandhom ikunu indipendenti, b'saħħithom, u jkollhom kompetenzi definiti sew sabiex ikun żgurat li l-liġi tkun implimentata għalkollox fil-prattika u tkun irrispettata minn min jieħu sehem fis-suq kif ukoll li jkun hemm l-investimenti u l-livelli ta' trasparenza meħtieġa; jemmen, barra minn hekk, li l-kompetenzi tagħhom għandhom ikunu armonizzati f'livell ta' l-UE permezz tat-twaqqif ta' regoli komuni dwar it-trasparenza, l-iżvelar u r-responsabilità sabiex ikun żgurat li r-regolaturi ikunu indipendenti għalkollox mill-awtoritajiet nazzjonali u mill-industrija; Jemmen li r-regolaturi nazzjonali għandhom jingħataw l-irwol li jippenalizzaw operatur li ma jirrispettax id-deċiżjonijiet tagħhom jew operatur ta' trażmissjoni li jonqos milli jwettaq l-obbligi tiegħu ta' manutenzjoni tan-netwerk, li jiżguraw li kumpaniji ta' l-enerġija jkollhom obbligu statutarju li jagħtu pariri dwar l-iffrankar ta' l-enerġija lill-konsumaturi, kif definit fid-Direttiva 2006/32/KE tal-Parlament Ewropew u tal-Kunsill tal-5 ta' April 2006 dwar effiċjenza fl-użu finali ta' l-enerġija ĠU L 114, 27.4.2006, p. 64. u dwar servizzi ta' enerġija u li jimponu programmi ta' l-elettriku u tar-rilaxx ta' gass; jemmen ukoll li l-koperazzjoni reċiproka bejn l-awtoritajiet regolatorji u l-awtoritajiet għall-kompetizzjoni rilevanti għandha tissaħħaħ kemm fil-livell nazzjonali u kemm fil-livell ta' l-UE; Jistieden lill-Kummissjoni sabiex tipprovdi soluzzjoni għall-problemi ta' indipendenza/kunflitti ta' interess u trasparenza fir-rigward ta' Operaturi tas-Sistemi tat-Trażmissjoni (TSOs); jistieden lill-Kummissjoni sabiex tressaq proposti li jagħtu lok lit-TSOs li jaqdu dmirhom bhala faċilitaturi tas-suq u biex jarmonizzaw ir-regolamenti internazzjonali għat-TSOs sabiex jitjieb it-trasport transkonfinali; Jikkritika l-indħil eċċessiv ta' xi gvernijiet fid-deċiżjonijiet meħuda minn regolaturi nazzjonali billi dan idgħajjef l-irwol tagħhom bħala awtoritajiet indipendenti; Jinnota l-iżvilupp ta' xi swieq reġjonali; jiġbed l-attenzjoni li se jinħtieġu miżuri xierqa sabiex jiġi evitat li jinħolqu "gżejjer ta' l-enerġija" akbar u jitlob li dawn l-istrutturi reġjonali ma jipperikolawx it-tlestija u t-tħaddim tas-suq Ewropew wieħed; Tariffi regolati Iħeġġeġ lill-Istati Membri biex ineħħu gradwalment l-applikazzjoni ta' tariffi regolati ġeneralizzati – bl-eċċezzjoni ta' tariffi ta' l-aħħar tentattiv, kif definiti fid-Direttiva 2003/54/KE – filwaqt li jkun żgurat li hemm miżuri xierqa biex iħarsu lill-konsumaturi vulnerabbli, partikolarment fis-sens ta' faqar tal-fjuwil, inklużi mekkaniżmi mhux ibbażati fuq is-suq; jiddispjaċih għan-nuqqas ta' referenza għal mekkaniżmi ta' prezzijiet fil-Komunikazzjoni tal-Kummissjoni ( COM(2007)0001 ) imsemmija hawn fuq; ifakkar li intervent fuq il-prezzijiet għandu jitħalla biss, bħala l-aħħar tentattiv, meta regolaturi nazzjonali jippruvaw jikkontrollaw prezzijiet li qed jogħlew maħluqa b'mod artifiċjali sabiex tkun evitata l-ħsara lill-konsumaturi, lin-negozji u lill-kompetituri ġodda, iżda wkoll li fi kwalunkwe każ il-prezzijiet għandhom ikopru l-ispejjeż reali; Iqis li sussidji għal sorsi ta' l-enerġija li ma tiġġeddidx għandhom jitneħħew biex b'hekk ikunu żgurati kundizzjonijiet indaqs, li spejjeż ambjentali esterni għandhom ikunu inklużi fil-prezz ta' l-enerġija u li strumenti bbażati fuq is-suq għandhom jintużaw biex jintlaħqu objettivi ambjentali u tal-politika ta' l-enerġija; Jinnota li obbligi mmirati ta' standard għoli universali u ta' servizz pubbliku għandhom ikunu konformi mar-regoli ta' l-għajnuna mill-Istat u li l-liġi tal-kompetizzjoni tapplika fir-rigward ta' diskriminazzjoni tal-prezzijiet u restrizzjonijiet fuq il-bejgħ mill-ġdid; jenfasizza li huwa ta' importanza kruċjali li l-impatt tat-tariffi ta' provvista regolati li baqa' fuq l-iżvilupp tal-kompetizzjoni jiġi evalwat u li jitneħħew id-distorsjonijiet tas-suq; Impatt soċjali u ħarsien tal-konsumatur Jitlob lill-Kummissjoni biex tippreżenta evalwazzjonijiet ta' l-impatt kompleti inkluża l-evalwazzjoni ta' l-effetti soċjali tal-proposti differenti tagħha u biex tappoġġja l-industriji biex jiżviluppaw mekkaniżmi għal taħriġ u tqassim mill-ġdid ta' l-impjiegi; Jemmen li huwa indispensabbli li l-konsumaturi jingħataw l-enerġija għall-ħtiġijiet bażiċi tagħhom u li l-faqar ta' l-enerġija jrid jingħeleb bil-mezzi disponibbli kollha, b'mod partikulari billi jitħeġġew l-iffrankar ta' l-enerġija u l-effiċjenza ta' l-enerġija; barra minn hekk, jitlob miżuri soċjali mmirati kif xieraq u trasparenti li, filwaqt li ma jostakolawx il-kompetizzjoni ġusta, huma meħtieġa biex iħarsu lill-konsumaturi vulnerabbli u żvantaġġjati; Iħeġġeġ lill-Kummissjoni biex tippreżenta l-proposta tagħha għal Karta tal-Konsumaturi ta' l-Enerġija sa mhux iktar tard mill-aħħar ta' l-2007; Interkonnessjonijiet Jilqa' b'sodisfazzjon l-objettiv indikattiv li jinkisbu livelli ta' interkonnessjonijiet ta' 10% fl-Istati Membri; Jistieden lill-Istati Membri biex iżidu l-isforzi tagħhom, anke permezz tat-tisħiħ ta' koperazzjoni bilaterali, biex ineħħu ostakoli tekniċi, amministrattivi u politiċi għat-tlestija ta' proġetti eżistenti u li se jsiru dalwaqt, b'mod partikulari ta' l-erba' proġetti identifikati mill-Kummissjoni bħala proġetti ta' interess Ewropew; jitlob l-Istati Membri biex jiffaċilitaw il-proċeduri ta' awtorizzazzjoni għall-bini ta' linji ta' interkonnessjoni u biex jillimitaw it-tul ta' żmien tal-proċeduri; iqis, madankollu, li għandhom dejjem jitqiesu konsiderazzjonijiet ta' interess ġenerali; Jerġa' jafferma l-bżonn li jiżdied il-baġit allokat għal netwerks ta' l-enerġija trans-Ewropej biex, b'mod partikolari, jitneħħew l-ostakoli ambjentali; Jistieden lill-Kummissjoni biex tħaffef il-ħatra ta' koordinaturi ta' l-UE għal proġetti ta' interess għall-UE li qed ikollhom problemi bl-implimentazzjoni; Jenfasizza li infrastruttura u ġenerazzjoni ta' l-enerġija deċentralizzati jistgħu jgħinu biex ikun hemm livell ogħla ta' sigurtà tal-provvista ta' l-enerġija u għandhom ikunu inkoraġġuti meta jiġu mfassla strateġiji ta' politika dwar l-enerġija; Kuntratti fit-tul Jirrikonoxxi li kuntratti fit-tul 'upstream', b'mod partikulari fil-qasam tal-gass, huma meħtieġa għal ambjent ta' investiment pożittiv u biex jikkontribwixxu b'mod sinifikanti għas-sigurtà tal-provvista u biex ma jagħmlux ħsara lill-integrazzjoni tas-suq intern ta' l-enerġija, sakemm ma jkunux esklużi kompetituri ġodda; Jemmen li applikazzjoni bbilanċjata u effettiva tal-prinċipju 'użah jew itilfu' trid tkun żgurata biex kompetituri ġodda jkun jista' jkollhom aċċess għan-netwerks fejn il-kapaċità ma tkunx utilizzata; Jemmen li kuntratti fit-tul bilaterali 'downstream', sakemm ma jeħdux persentaġġ sinifikanti tas-suq u ma jostakolawx lill-konsumaturi milli jibdlu l-fornituri, huma opportunità biex industriji li jużaw ħafna enerġija jinnegozjaw prezzijiet ta' enerġija iktar kompetittivi u stabbli mal-fornitur li jagħżlu huma u għalhekk għandhom ikunu permessi, sakemm ikunu sorveljati sew mill-awtoritajiet rilevanti, u sakemm ma joħolqux spejjeż addizzjonali għan-netwerks, li jagħlqu s-suq għal kompetituri ġodda jew li jxekklu l-iżvilupp tas-suq; Jitlob lill-Kummissjoni biex tipproponi definizzjoni ta' x'jikkostitwixxi utent li juża ħafna enerġija; jitlob lill-Kummissjoni wkoll sabiex tagħti attenzjoni speċjali lill-utenti li jużaw ħafna enerġija fl-UE li qed jikkompetu fl-ekonomija globali; Jitlob lill-Kummissjoni biex tagħti linji gwida ċari dwar kuntratti fit-tul u bilaterali 'downstream' sabiex titnaqqas l-inċertezza fis-suq u sabiex jibda jkun hemm standardizzazzjoni tal-kuntratti; Ifakkar li l-faċilitajiet għall-ġenerazzjoni, it-trasferiment, il-ħażna u d-distribuzzjoni ta' l-enerġija huma infrastrutturi kruċjali li s-sikurezza u s-sigurtà tagħhom iridu jkunu mħarsa u żgurati bis-sħiħ f'kull ċirkostanza; Netwerks ta' l-elettriku u tal-gass Itenni t-tħassib tiegħu dwar il-ħtiġijiet ta' investiment fit-titjib tan-netwerks ta' l-elettriku u tal-gass biex tkun żgurata s-sigurtà tal-provvista fl-UE; jinsisti fuq l-istabiltà, il-koerenza u t-trasparenza tal-qafas regolatorju sabiex jinħoloq ambjent tajjeb għall-investiment u għalhekk jitlob li jkun żviluppat tali qafas regolatorju għall-benefiċċju komuni tal-konsumaturi u tan-negozji ta' l-UE; Jiddispjaċih li għad hemm ħafna ostakoli fi Stati Membri li jikkawżaw dewmien sproporzjonat fil-ħolqien ta' infrastrutturi għall-importazzjoni ta' l-enerġija u fil-konnessjoni ta' ġenerazzjoni ġdida man-netwerk ewlieni ta' l-elettriku; għalhekk jistieden lill-awtoritajiet nazzjonali, reġjonali u lokali biex jieħdu l-passi kollha meħtieġa biex jiżguraw li dan id-dewmien jitnaqqas għall-minimu assolut u li kull zona abitata, remota u inaċċessibbli (inklużi gżejjer u zoni muntanjużi) tkun konnessa man-netwerk ewlieni ta l-elettriku; Iħeġġeġ lill-Istati Membri biex jiffaċilitaw żieda fil-kapaċità tan-netwerk biex tkun tista' tiġi inkorporata ġenerazzjoni ġdida u massiva ta' enerġija li tiġġedded fuq l-art u fil-baħar; jistieden lill-Kummissjoni biex tevalwa l-fattibilità li jinħoloq netwerk intelliġenti ta' l-UE li jisfrutta bis-sħiħ l-aħħar teknoloġiji ta' l-informazzjoni u tal-komunikazzjoni disponibbli; netwerk bħal dan ikun adattat għal varjetà wiesgħa ta' għażliet ta' ġenerazzjoni, isaħħaħ il-pożizzjoni tal-konsumatur u għandu jkun kapaċi jsib u janalizza malajr fejn hemm il-ħsarat u jieħu azzjoni u jirrimedja l-effetti tagħhom; iħeġġeġ l-Istati Membri biex jiffavurixxu l-investimenti u biex jagħtu lir-regolaturi tagħhom mandat espliċitu biex jagħtu prijorità lill-kisba ta' dawn il-miri; Jenfasizza l-bżonn ta' armonizzazzjoni teknika ta' netwerks Ewropej; Jistieden lill-Kummissjoni biex tfassal pjan direzzjonali għall-ħolqien ta' netwerk Ewropew wieħed ta' l-elettriku u tal-gass; Jilqa' b'sodisfazzjon il-progress teknoloġiku reċenti fl-inklużjoni tal-bijogass fin-netwerk tal-gass; iħeġġeġ lill-Kummissjoni biex tipproponi miżuri konkreti biex tieħu vantaġġ minn dan il-potenzjal b'mod iktar estensiv, sabiex tikkontribwixxi għas-sigurtà tal-provvista tal-gass; Ħażniet strateġiċi Jaqbel ma' l-evalwazzjoni tal-Kummissjoni li, fir-rigward tal-gass, meta titqies it-teknoloġija preżenti, huwa aħjar li jkun hemm diversi rotot u teknoloġiji ta' provvista, bħal impjanti ta' degassifikazzjoni u terminals ta' gass naturali likwifikat, milli jinħolqu ħażniet ta' gass massivi; jistieden lill-Kummissjoni biex tagħmel proposta konkreta biex isir użu aħjar tal-ħażniet eżistenti tal-gass mingħajr ma ttellef il-bilanċ bejn is-sigurtà tal-provvista u l-preferenza ta' kompetituri ġodda fis-suq; Jenfasizza l-komplementarjetà tan-netwerk ta' l-elettriku u tan-netwerk tal-gass; f'dan il-kuntest, jirrimarka li l-ħażna hija parti integrali min-netwerk tal-gass u għandha tkun immaniġġjata b'solidarjetà nazzjonali u Ewropea; jemmen ukoll li l-ħażna tista' ssostni ġeneraturi 'stand-by' ta' l-elettriku u b'hekk tgħin għas-sigurtà tal-provvista; Jinnota li ħażniet tal-gass strateġiċi jistgħu jkunu proposti u żviluppati minn Stati Membri individwali skond il-fattibilità ekonomika u teknika tagħhom; Jemmen li t-trasparenza hija prerekwiżit għall-iżvilupp tal-kompetizzjoni u li l-informazzjoni dejjem għandha tkun żvelata f'waqtha u b'mod li jkun ċar u aċċessibbli faċilment u fuq bażi mhux diskriminatorja; Jinnota d-diffikultajiet li l-konsumaturi domestiċi jiffaċċjaw meta jgawdu s-swieq liberalizzati; iħeġġeġ lill-Kummissjoni biex tressaq proposti konkreti dwar kif tiżdied it-trasparenza għall-konsumaturi; biex l-informazzjoni għall-konsumatur titlesta u tkun ċara (inklużi t-tariffi diversi disponibbli, it-taħlita ta' l-enerġija tal-kumpanija u informazzjoni utli oħra bħat-tikettar kif definit fid-Direttiva 2003/54/KE), u sabiex jissaħħaħ l-irwol ta' organizzazzjonijiet tal-konsumatur fis-suq ta' l-enerġija ta' l-UE; Jaqbel mal-Kummissjoni dwar il-bżonn li jiġu introdotti linji gwida għat-trasparenza li jorbtu għas-swieq ta' l-elettriku u tal-gass; jemmen li livell ta' trasparenza għoli u armonizzat jippromwovi kompetizzjoni effiċjenti u kompetituri ġodda fis-suq; F'dan ir-rigward, jilqa' b'sodisfazzjon l-impenn tal-Kummissjoni biex tiżgura trasparenza aħjar fis-swieq; Implimentazzjoni ta' leġiżlazzjoni tal-KE Huwa mħasseb dwar in-numru ta' Stati Membri li għad iridu jittrasponu d-Direttivi 2003/54/KE u 2003/55/KE u dwar dawk li naqsu milli jimplimentawhom sew; jistieden lill-Istati Membri biex jittrasponu dawn id-Direttivi u biex jimplimentawhom bis-sħiħ mingħajr dewmien; Jemmen li d-Direttivi 2003/54/KE u 2003/55/KE għandhom biżżejjed dispożizzjonijiet li, jekk ikunu applikati sew, jiżguraw xenarju kompetittiv u t-tlestija tas-suq wieħed ta' l-enerġija; Jaqbel mal-Kummissjoni li m'hemmx proċess ta' liberalizzazzjoni alternattiv u jistieden lill-Istati Membri biex jiżguraw traspożizzjoni effettiva u sħiħa ta' direttivi ta' liberalizzazzjoni eżistenti; aktar minn hekk japprova l-proposta tal-Kummissjoni biex jiġi indirizzat in-nuqqas ta' funzjonament tas-suq billi jiġu implimentati rimedji kemm dawk li jkunu bbażati fuq kompetizzjoni kif ukoll dawk regolatorji; Jistieden lill-Kummissjoni biex tippubblika r-riżultati kollha ta' l-istudju tagħha ta' evalwazzjoni ta' l-impatt u t-tweġibiet li rċeviet u biex tinfurmah b'dan qabel ma tippreżenta proposti leġiżlattivi ġodda; F'dan ir-rigward, jilqa' b'sodisfazzjon l-inizjattiva tal-Kummissjoni biex tibda proċeduri ta' ksur kontra l-Istati Membri msemmija hawn fuq li ma ttrasponewx jew ma implimentawx b'mod korrett id-Direttivi 2003/54/KE jew 2003/55/KE; Iwissi dwar konċentrazzjoni tas-suq eċċessiva u jqis li din għandha tkun indirizzata l-aħjar permezz ta' iktar progress ta' l-integrazzjoni tas-swieq u ta' miżuri regolatorji billi għandu jkun hemm għażla tal-konsumatur fir-rigward tal-fornitur f'ambjent kompetittiv miftuħ u jtenni s-sejħa tiegħu lill-Kummissjoni biex tieħu iktar passi biex tindirizza konċentrazzjonijiet fis-suq ta' l-enerġija fil-każ ta abbużi minn dominanza fis-suq; Jiġbed l-attenzjoni għall-fatt li, għalkemm l-iżviluppi fil-qasam tal-koordinazzjoni tad-distribuzzjoni tal-kapaċità transkonfinali huma inkoraġġanti, il-livell baxx ta' trasparenza tal-kalkolu tal-kapaċità netta ta' trasferiment meħtieġa għall-irkantijiet u biex tkun determinata l-kapaċità disponibbli ta' trasferiment jikkostitwixxi ostakolu serju għall-kompetizzjoni, li jrid jiġi ttrattat billi jkunu introdotti regolamenti iktar stretti dwar il-prattiki miftiehma li nstabu li jseħħu f'irkantijiet u billi jkun imsaħħaħ il-monitoraġġ ta' l-'anti-trust'; Iħeġġeġ lill-Kummissjoni biex tissorvelja mill-qrib l-impatt ta' konċentrazzjoni fuq il-kompetizzjoni, fil-livell kemm nazzjonali u kemm Ewropew, filwaqt li tqis ukoll il-proċess preżenti ta' konsolidazzjoni li qed jagħti lok għal impriżi ta' l-enerġija ġodda, kbar u multinazzjonali attivi f'numru sinifikanti ta' Stati Membri u bi grad għoli ta' integrazzjoni vertikali u tal-gass-elettriku; Jistieden lill-Kummissjoni biex fl-azzjonijiet u l-proposti kollha tagħha, tqis l-importanza ta' l-irwol ta' kumpaniji ta' l-enerġija żgħar u ta' daqs medju għat-tħaddim ta' swieq ta' l-enerġija kompetittivi; Jistieden lill-gvernijiet nazzjonali biex iwaqqfu l-promozzjoni ta' l-hekk imsejħa 'champions' nazzjonali u biex ma jibqgħux jgħaddu leġiżlazzjoni protezzjonista li ma tippermettix l-iżvilupp ta' suq Ewropew ta' l-enerġija integrat tassew; jitlob li jiġu stabbiliti programmi attivi ta' trasferiment tal-gass u ta' l-elettriku u swieq ibbilanċjati iktar likwidi sabiex jiffavorixxu kompetituri ġodda fis-suq; Iqis li huwa essenzjali li Skema modifikata ta' Skambju ta' Emissjonijiet fil-futur tkun integrata bis-sħiħ u b'mod trasparenti fis-suq ta' l-enerġija liberalizzat, u tkun suġġetta għar-regolaturi sabiex ikun evitat li toħloq tagħwiġ fil-mekkaniżmi tas-suq; Itenni l-importanza li jinkiseb suq Ewropew ta' l-enerġija liberalizzat bis-sħiħ kemm jista' jkun malajr u jinsisti li l-Kummissjoni tippreżenta l-pakkett tagħha ta' miżuri addizzjonali għas-suq intern lejn l-aħħar ta' Settembru 2007, kif imħabbar; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-gvernijiet u l-parlamenti ta' l-Istati Membri. Bħala tweġiba għas-sejħa u għall-prijoritajiet tal-Kunsill Ewropew kif definiti fil-konlużjonijiet tiegħu ta' Marzu 2006, il-Kummissjoni adottat l-hekk imsejjaħ Pakkett ta' l-Enerġija fl-10 ta' Jannar 2007, sabiex tikkontribwixxi għat-tliet objettivi tal-Politika ta' l-Enerġija għall-Ewropa: is-sigurtà tal-provvista, il-kompetittività u s-sostenibilità ambjentali. Wara proċess fit-tul ta' liberalizzazzjoni tas-swieq ta' l-enerġija - permezz ta' l-adozzjoni ta' żewġ serji ta' direttivi li joħolqu suq intern, fl-1996-1998 u fl-2003 biex tinkiseb il-liberalizzazzjoni kompleta sa l-1 ta' Lulju 2007 – dawn il-komunikazzjonijiet huma pass kbir billi l-Kummissjoni tiffavorixxi direzzjoni ġdida għas-suq intern ta' l-enerġija u tħabbar proposti u mekkaniżmi preċiżi għat-tħaddim tiegħu. Dan ir-Rapport se jevalwa kif il-miżuri differenti identifikati mill-Kummissjoni jistgħu jiżguraw it-tlestija tas-Suq Intern għall-elettriku u għall-gass u t-tneħħija ta' l-ostakoli għall-ħolqien ta' suq Ewropew wieħed ta' l-enerġija. Ir-Rapporteur se jqis kif xieraq l-implimentazzjoni tar-regoli kurrenti, liema regoli, fil-fehma tiegħu, ikkontribwew biex tinħoloq bażi legali tajba biżżejjed biex ikun żgurat aċċess mhux diskriminatorju tal-partijiet terzi għan-netwerks, sabiex jinħolqu regolaturi nazzjonali b'saħħithom u sabiex jitwaqqaf qafas li jtejjeb l-investimenti. Meta jitqiesu l-aħħar konklużjonijiet tal-Kunsill tar-Rebbiegħa tat-8-9 ta' Marzu, l-intenzjoni tar-Rapporteur hija li jsaħħaħ l-objettivi li trid tilħaq il-Kummissjoni u biex janalizza l-miżuri prattiċi proposti. Kwistjonijiet speċifiċi Implimentazzjoni ta' leġiżlazzjoni eżistenti Ir-Rapporteur huwa mħasseb dwar in-numru ta' Stati Membri li għad iridu jittrasponu d-Direttivi Ewropej 54/2003 u 55/2003 kif ukoll dwar dawk li ma ttrasponewhomx kif xieraq. Traspożizzjoni korretta fil-livell ta' l-UE hija essenzjali jekk irridu nevalwaw għalkollox il-validità u l-effikaċja tal-miżuri adottati mill-Parlament Ewropew u mill-Kunsill. Barra minn hekk, in-nuqqas ta' konformità minn xi Stati Membri jqiegħed f'pożizzjoni diffiċli lil dawk li ttrasponew kif xieraq u bis-sħiħ il-leġiżlazzjoni ta' l-UE dwar is-suq intern ta' l-enerġija u f'xi każijiet dan jikkawża kompetizzjoni tal-prezzijiet inġusta, ix-xiri ta' kumpaniji privati minn impriżi ta' proprjetà pubblika, ostakoli għad-dħul fi Stati Membri oħra kif ukoll dewmien sproporzjonat fl-iżvilupp ta' interkonnessjonijiet. Barra minn hekk, Gvernijiet li qed ibatu dawn il-konsegwenzi jridu jiffaċċjaw opinjoni pubblika ta' diżapprovazzjoni tal-miżuri li ttieħdu u ta' l-istituzzjonijiet ta' l-UE b'mod ġenerali. Għal dawn ir-raġunijiet, ir-Rapporteur jilqa' b'sodisfazzjon l-inizjattiva tal-Kummissjoni biex tibda proċeduri ta' ksur kontra dawk l-Istati Membri li m'humiex konformi mal-leġiżlazzjoni fis-seħħ. Madankollu, filwaqt li jilqa' b'sodisfazzjon it-tielet pakkett ta' liberalizzazzjoni tal-Kummissjoni mistenni f'Settembru ta' din is-sena u filwaqt li jirrealizza li r-reżistenza ta' xi Stati Membri tingħeleb biss b'azzjonijiet konkreti, ir-Rapporteur ma jistax ma jsaqsix jekk is-soluzzjoni għal din il-problema hijiex fil-fatt leġiżlazzjoni ġdida u aktar stretta, peress li t-tieni pakket għadu fl-istadji bikrin. Inizjattivi ta' xiri u inkorporazzjonijiet riċenti fi ħdan is-swieq ta' l-Unjoni Ewropea wasslu għal tħassib dwar kwistjonijiet bħall-parteċipazzjoni pubblika fl-impriżi, anqas għażla għall-konsumaturi minħabba l-konċentrazzjoni tas-suq kif ukoll indħil eċċessiv minn xi Gvernijiet f'dawk li suppost huma purament ħidmiet tas-suq. Ir-Rapporteur jemmen li ħidmiet bħal dawn għandhom ikunu kkontrollati aktar mill-Kummissjoni, speċjalment meta l-parteċipazzjoni pubblika fix-xiri ta' xi kumpaniji minn oħrajn hija konsiderevoli. Separazzjoni Is-separazzjoni kienet kwistjoni ewlenija fid-dibattitu dwar l-enerġija fil-Parlament Ewropew f'rapporti li saru u x'aktarx li tkun hekk għal dan ir-rapport. Ir-Rapporteur jemmen li l-livell ta' separazzjoni bħalissa f'xi Stati Membri m'huwiex biżżejjed u għalhekk jilqa' b'sodisfazzjon l-inizjattiva tal-Kummissjoni biex iżżid l-obbligi f'dan il-qasam. Iż-żewġ għażliet ewlenin proposti fil-Komunikazzjoni tal-Kummissjoni - Operatur tas-Sistema Indipendenti rregolat kif xieraq u separazzjoni tas-sjieda - għandhom ikunu evalwati sew. Is-separazzjoni tas-sjieda żżid it-trasparenza, tiżgura kundizzjonijiet xierqa għall-investiment fl-infrastrutturi u tneħħi ostakoli għad-dħul ta' kompetituri ġodda fis-suq. Il-mudell ta' Operatur tas-Sistema Indipendenti, minkejja li jkun jirrikjedi aktar regolazzjoni, jilħaq dawn l-għanijiet ukoll u probabilment ikun għażla iktar fattibbli għal dawk l-Istati Membri li għad iridu jirkupraw ħafna. Ir-Rapporteur jixtieq jiddibatti din il-kwistjoni aktar u jistenna li l-Kummissjoni tippreżenta pożizzjoni ċara iżda flessibbli dwar is-separazzjoni, liema pożizzjoni tista' sservi ta' bażi għad-diskussjoni fil-Kunsill u fil-Parlament, filwaqt li jkun evitat li l-proposta ma tintlaqax mill-ewwel minn xi Stati Membri. Madankollu, il-problemi marbuta ma' l-interkonnessjonijiet ma jkunux solvuti mill-ebda waħda mis-sistemi u jeħtieġu soluzzjonijiet oħra. Barra minn hekk, kwistjonijiet ta' trasparenza u investimenti jistgħu jkunu solvuti permezz ta' aktar setgħat lir-regolaturi nazzjonali jew permezz ta' leġiżlazzjoni nazzjonali bil-għan li timponi rekwiżiti speċifiċi f'dan ir-rigward. Fl-aħħarnett, is-setturi tal-gass u ta' l-elettriku huma ta' natura differenti ħafna li tagħmel l-għażliet ta' separazzjoni iktar ikkumplikati għall-gass. Din il-kwistjoni se tkun mistħarrġa aktar f'dan id-dokument. Ir-Rapporteur jixtieq jenfasizza l-importanza ta' investimenti ġodda bi skala massiva fl-iżvilupp ta' infrastruttura ġdida u fit-titjib ta' infrastruttura li hemm bħalissa. Filwaqt li huwa mħasseb dwar id-differenza bejn investimenti kurrenti u dawk li huwa stmat li huma meħtieġa, ma jaqbilx mad-dikjarazzjoni tal-Kummissjoni li l-investimenti waqfu. Tabilħaqq, investimenti globali fil-manutenzjoni u l-iżvilupp ta' netwerks tal-gass kellhom tendenza li jiżdiedu, għalkemm bil-mod, fis-snin li għaddew. Dan it-tħassib japplika wkoll għan-nuqqas ta' investimenti fl-interkonnessjonijiet li ġej mid-disparità bejn standards, nuqqas ta' awtorità regolatorja biex tikkontrolla t-trażmissjoni transkonfinali u disponibiltà mnaqqsa ta' mekkaniżmi biex ikunu rkuprati spejjeż transkonfinali. Madankollu, hemm il-ħtieġa ta' aktar titjib u jridu jittieħdu miżuri bħal aktar separazzjoni - kemm tas-sjieda kif ukoll ta' l-ISO+ -, regolazzjoni aktar effettiva u koperazzjoni transkonfinali aħjar. Ġenerazzjoni Massiva ġdida minn sorsi ta' l-enerġija li jiġġeddu L-Ewropa tibbenefika minn kwantitajiet enormi ta' sorsi ta' l-enerġija li jiġġeddu inklużi l-ilma, ir-riħ, ix-xemx, il-bijomassa, il-marea u sorsi ġeotermali. Sorsi ta' l-enerġija li jiġġeddu min-natura tagħhom stess huma kkonċentrati f'zoni speċifiċi, eż. riżorsi ta' l-ilma f'reġjuni muntanjużi, jew riżorsi tar-riħ f'reġjuni 'l barra mix-xtut ('offshore'), max-xtut u għolja ('highland'). Bi ftit eċċezzjonijiet dawn ir-riżorsi ma jistgħux ikunu trasportati fil-forma ewlenija tagħhom u għalhekk iridu jitbiddlu f'elettriku fil-post fejn teżisti l-forma ewlenija. Għalhekk, jekk dawn is-sorsi enormi ta' enerġija primarja se jikkontribwixxu għall-ħtiġijiet ta' l-elettriku ta' l-Unjoni Ewropea, jeħtieġ li l-infrastruttura tan-netwerk tkun biżżejjed biex tippermetti t-trasport ta' kwantitajiet kbar ta' elettriku minn dawn ir-reġjuni għal ċentri ta' domanda. Pereżempju l-ibħra tal-Majjistral ta' l-Ewropa huma riżorsa kbira ta' enerġija mir-riħ li tista' tkun sfruttata kummerċjalment. Għalhekk huma meħtieġa netwerks kbar taħt il-baħar biex din l-enerġija tittieħed fuq ix-xtut u f'netwerks fuq ix-xtut biex l-elettriku mbagħad jitwassal għal ċentri ta' domanda. Għalhekk huwa importanti li dawn in-netwerks jinżammu fejn diġà jeżistu u li jinbnew fejn m'hemmx. Kumpaniji tat-trażmissjoni għandhom jingħataw inċentivi biex jiżvilupaw u jibnu netwerks bħal dawn u ma jridx ikollhom interessi li jikkompetu li jistgħu jostakolaw l-iżvilupp tagħhom. Bħalissa, is-suq intern ta' l-enerġija ta' l-Unjoni Ewropea jrid jadatta għal 27 regolament nazzjonali differenti li jistgħu jvarjaw ħafna minn xulxin. Il-proċedura għad-definizzjoni ta' azzjonijiet dwar trażmissjonijiet transkonfinali tikkonsisti minn konsultazzjoni bejn regolaturi nazzjonali bbażata fuq proposti tekniċi mill-Operaturi tas-Sistema ta' Trażmissjoni u fejn id-deċiżjonijiet ġeneralment jittieħdu fuq il-bażi ta' konsensus. Jekk ma jistax jintlaħaq ftehim, il-Kummissjoni tniedi proċedura ta' komitoloġija, f'liema proċedura r-riżultati aċċettabbli jdumu ma jaslu u dawk li jiddeċiedu huma l-Istati Membri li jerġgħu jikkonsultaw mar-regolaturi nazzjonali tagħhom għal parir. Għaldaqstant, nerġgħu lura fejn konna. Jekk l-UE jrid ikollha suq intern integrat għalkollox iridu jittieħdu xi azzjonijiet biex ikun hemm approċċ iktar formali għall-proċess imfisser hawn fuq. Ir-Rapporteur jissuġġerixxi li l-forum tar-Regolaturi jsir korp formali fejn id-deċiżjonijiet iridu jittieħdu – b'votazzjoni jekk meħtieġ – u fejn, f'każ ta' nuqqas ta' ftehim, tista' tiddeċiedi l-Kummissjoni. Id-deċiżjonijiet għandhom ikunu r-riżultat ta' proposti mit-TSOs li, min-naħa tagħhom, għandu jkollhom ukoll qafas formali għall-proċessi tagħhom tat-teħid ta' deċiżjonijiet. Huwa importanti li jintqal li r-Regolaturi jkunu qed jittrattaw esklussivament kwistjonijiet transkonfinali tekniċi u tal-kummerċ bħall-armonizzazzjoni ta' standards tekniċi u l-promozzjoni tal-koordinazzjoni ta' l-iżvilupp ta' interkonnessjonijiet u ta' trażmissjoni transkonfinali. Id-deċiżjonijiet tar-Regolaturi nazzjonali għandhom jibqgħu sovrani fuq l-Istati Membri rispettivi tagħhom u r-responsabiltajiet u s-setgħat tagħhom għandhom ikunu indipendenti, b'saħħithom u definiti sew. Ir-Regolaturi jista' jkollhom irwol importanti biex jiggarantixxu l-investimenti meħtieġa, kundizzjonijiet indaqs għall-kompetituri kollha u t-trasparenza. Rigward l-investimenti, ir-regolaturi jistgħu jingħataw, pereżempju, is-setgħa li jiftħu l-investiment għal partijiet terzi jekk l-impriżi responsabbli joħolqu ostakoli għall-iżvilupp tan-netwerk. Interkonnessjonijiet Ir-Rapporteur jilqa' b'sodisfazzjon l-aħħar pożizzjoni tal-Kummissjoni u tal-Kunsill dwar il-mira ta' 10% ta' interkonnessjonijiet fl-Istati Membri kollha. Madankollu, jixtieq jiġbed l-attenzjoni li dan l-objettiv kien iffissat ħafna snin ilu fis-Samit ta' Barċellona u jittama li, filwaqt li t-tlestija tas-suq intern ta' l-enerġija akkwistat importanza ġdida fl-Unjoni Ewropea, l-Istati Membri jieħdu passi deċiżivi għat-tneħħija ta' l-ostakoli kollha għall-iżvilupp tagħhom. Il-koperazzjoni ġdida bejn regolaturi fil-livell ta' l-UE għandha tipprovdi l-qafas regolatorju meħtieġ biex jingħelbu ftit minn dawn l-ostakoli iżda l-awtoritajiet pubbliċi għandhom jimpenjaw ruħhom biex ineħħu l-ostakoli politiċi wkoll. Dan il-punt huwa ta' importanza partikulari għal Stati Membri tal-periferija li, illum, għadhom 'gżejjer ta' l-enerġija'. Tariffi regolati Ir-Rapporteur jemmen ħafna li tariffi regolati ġeneralizzati għal konsumaturi kummerċjali għandhom jitneħħew peress li jikkawżaw tagħwiġ kbir fis-suq u xi kultant jistgħu jintużaw minn kumpaniji b'integrazzjoni vertikali biex kompetituri ġodda ma jibqgħux parti mis-suq. Kummenti oħra Suq tal-gass B'kuntrast mas-suq ta' l-elettriku, ħafna impriżi tal-gass jagħmlu l-qligħ tagħhom aktar minn attivitajiet ta' distribuzzjoni milli mill-kapaċità ta' ġenerazzjoni. Għal din ir-raġuni, ikun diffiċli li l-proposti differenti mressqa mill-Kummissjoni dwar is-separazzjoni jiġu applikati għal dan is-settur, jew talanqas għal dawk il-kumpaniji li jimpurtaw il-gass tagħhom fl-Unjoni Ewropea. Ċerti miżuri, bħal dawk proposti f'dan id-dokument, jistgħu jgħinu biex tinstab soluzzjoni għall-problemi ta' l-investimenti, tat-trasparenza u ta' l-aċċess għan-netwerk. Ir-Rapporteur huwa mħasseb l-aktar min-nuqqas ta' standards armonizzati dwar il-gass naturali. Din is-sitwazzjoni tikkawża l-inċertezza fis-suq peress li l-kumpaniji ma jafux jekk il-gass li jixtru minn banda jitħalliex jidħol fin-netwerks nazzjonali differenti. Il-Kummissjoni għandha tqis din il-problema sew u ssib soluzzjoni fi żmien xieraq. Dawn il-kumpaniji jiffaċċjaw ukoll il-problema li jinnegozjaw kummerċjalment ma' pajjiżi terzi fejn il-prinċipju tar-reċiproċità ma jistax ikun applikat. Tabilħaqq, m'għandhomx aċċess għal kapaċitajiet ta' produzzjoni 'upstream', lanqas m'għandhom aċċess b'kundizzjonijiet simili għas-swieq tagħhom. Is-settur tal-gass esprima x-xewqa tiegħu lir-Rapporteur li jkollu appoġġ politiku iktar b'saħħtu mill-istituzzjonijiet ta' l-Unjoni Ewropea kif ukoll mill-Istati Membri meta jinnegozjaw ma' produtturi ta' pajjiżi terzi. Ir-Rapporteur huwa mħasseb dwar ċerti stqarrijiet minn xi kompetituri fis-suq dwar id-drittijiet ta' Skambju ta' Emissjonijiet. Huma jemmnu li l-konsumaturi qed iħallsu l-prezz żejjed ta' l-ETS fil-kont ta' l-enerġija tagħhom meta l-maġġoranza ta' dawn id-drittijiet ingħataw b'xejn, skond id-direttiva ETS kurrenti li tgħid li talanqas 95% tad-drittijiet ta' emissjonijiet għandhom jingħataw b'xejn f'din l-ewwel fażi. OPINJONI TAL- Kumitat għall-Affarijiet Ekonomiċi u Monetarji (*) għall- Kumitat għall-Industrija, ir-Riċerka u l-Enerġija dwar il-Prospetti għas-suq intern tal-gass u ta' l-elettriku Rapporteur għal opinjoni (*): (*) Koperazzjoni mtejba bejn il-kumitati – Artikolu 47 tar-Regoli ta' Proċedura SUĠĠERIMENTI Il-Kumitat għall-Affarijiet Ekonomiċi u Monetarji jistieden lill-Kumitat għall-Industrija, ir-Riċerka u l-Enerġija, bħala l-Kumitat responsabbli, sabiex jinkorpora s-suġġerimenti li ġejjin fil-mozzjoni għal riżoluzzjoni li se jadotta: A. Billi l-politika Ewropea l-ġdida għall-enerġija, għal enerġija sostenibbli, sikura u kompetittiva, trid tkun waħda ambizzjuża u mmirata lejn benefiċċji fuq medda twila ta' żmien, iffukata fuq il-ġlieda kontra l-bidla fil-klima, u maħsuba sabiex tillimita l-vulnerabilità esterna ta' l-UE fuq l-importazzjoni u sabiex tippromwovi t-tkabbir u l-impjiegi; B. Billi qafas leġiżlattiv adegwat skond il-prinċipju tas-sussidjarjetà jrid ikun stabbilit f'ħin opportun sabiex jinkisbu dawn il-benefiċċji ambizzjużi u fuq medda twila ta' żmien; C. Billi l-komunikazzjoni tal-Kummissjoni dwar il-prospetti tas-suq intern tal-gass u ta' l-elettriku ( COM(2006)0841 ) u r-rapport dwar l-Inkjesta tas-Settur ta' l-Enerġija mid-DĠ għall-Kompetizzjoni ( SEC(2006)1724 ) jikkonkludu li r-regoli attwali u l-miżuri ta' liberalizzazzjoni wasslu għal titjib fl-effiċjenza tal-forniment ta' l-enerġija u għal iffrankar għal konsumaturi, imma dawn is-swieq għadhom ma nfetħux kompletament u għad baqa' ostakli għal kompetizzjoni ħielsa; billi, barra minn hekk, il-qafas leġiżlattiv eżistenti għadu ma ġiex traspost b'mod sħiħ u kif suppost mill-Istati Membri fil-liġi nazzjonali u għalhekk hemm bżonn ta' aktar passi sabiex tinkiseb il-liberalizzazzjoni tas-suq; D. Billi ftit huma l-Istati Membri li fetħu s-swieq tagħhom tal-gass; billi prezzijiet aktar baxxi u servizz ta' kwalità fil-forniment fis-suq tal-gass huma elementi ewlenin għas-sistema kollha, kemm għall-konsumaturi kif ukoll għall-intrapriżi; E. Billi fir-riżoluzzjoni tiegħu ta' l-14 ta' Diċembru 2006 dwar Green Paper Testi Adottati, P6_TA(2006)0603 . dwar l-istrateġija Ewropea għal enerġija sostenibbli, kompetittiva u sikura, il-Parlament enfasizza li s-sistemi tat-trażmissjoni fis-settur ta' l-enerġija għandhom isirulhom separazzjoni sħiħa tas-sjieda hekk kif il-Kummissjoni kkonkludiet li l-leġiżlazzjoni eżistenti mhix effettiva; F. Billi wara inkjesta fis-settur u fid-dawl ta' l-evidenza ekonomika, il-Kummissjoni tqis li s-separazzjoni tas-sjieda hija l-aktar mezz effettiv sabiex tkun żgurata għażla għal min juża l-enerġija u tinkoraġġixxi l-investiment; G. Billi n-nuqqas regolatorju transkonfinali attwali ma jistax jissolva bl-implimentazzjoni tar-regoli tal-kompetizzjoni biss; billi għandha tiġi żgurata koordinazzjoni infurzata bejn ir-regolaturi nazzjonali ta' l-enerġija, billi jitjiebu l-kompetenzi tal-Grupp tar-Regolaturi Ewropej għall-Elettriku u għall-Gass (ERGEG), b'irwol aktar b'saħħtu għas-superviżjoni tal-Komunità biex tinforza l-prinċipji tas-suq intern; H. Billi d-dejta disponibbli tissuġġerixxi li l-Istati Membri għamlu biss użu limitat mill-obbligi tas-servizz pubbliku maħsuba biex jindirizzaw konsumaturi vulnerabbli; Itenni li l-Istrateġija ta' Liżbona tista' tkun suċċess biss jekk isiru sforzi għall-istabbiliment ta' politika komuni għall-enerġija bbażata fuq viżjoni aktar wiesgħa ta' l-interess komuni Ewropew fil-qasam ta' l-enerġija billi jiġu rispettati l-karatteristiċi nazzjonali u jippermettu lill-Istati Membri li jżommu mat-taħlitiet ta' enerġiji tagħhom sabiex kemm jista' jkun jiddiversifikaw is-sorsi u l-produtturi ta' l-enerġija; Jemmen li numru ta' nuqqasijiet serji identifikati mill-inkjesta settorjali jitolbu azzjoni urġenti biex twassal għall-istabbiliment ta' suq intern għall-enerġija li jiffunzjona permezz tas-separazzjoni tan-netwerk u ta' l-attivitajiet ta' forniment, billi jiġu eliminati differenzi regolatorji eżistenti, billi jiġu indirizzati l-konċentrazzjoni tas-suq u l-ostakli tad-dħul fis-suq, u billi tiżdied it-trasparenza fl-operazzjonijet tas-suq; jappella b'mod urġenti sabiex il-liġi Komunitarja tiġi trasposta bla dewmien b'mod sħiħ u xieraq fil-liġi nazzjonali; f'dan il-kuntest jitlob li tittieħed azzjoni stretta f'każijiet ta' ksur tal-liġi tal-Komunità; Jaqbel mal-Kummissjoni li m'hemmx proċess ta' liberalizzazzjoni alternattiv u jitlob lill-Istati Membri biex jiżguraw transpożizzjoni effettiva fuq Direttivi ta' liberalizzazzjoni eżistenti; aktar minn hekk japprova l-proposta tal-Kummissjoni biex jiġi indirizzat in-nuqqas ta' funzjonament tas-suq billi jiġu implimentati rimedji kemm dawk li jkunu bbażati fuq kompetizzjoni kif ukoll dawk regolatorji; Japprova r-riżultati ta' l-inkjesta tas-settur ta' l-enerġija u jindika li separazzjoni legali u funzjonali kif bħalissa mitluba mil-leġiżlazzjoni mhix biżżejjed biex jiġi żgurat l-iżvilupp ta' suq ta' l-enerġija Ewropew reali u kompetittiv; itenni li aċċess għan-netwerk li mhux diskriminatorju għandu jiġi żgurat u japprova bi sħiħ il-proposta tal-Kummissjoni għal aktar azzjoni biex tkun żgurata separazzjoni tal-produzzjoni ta' l-enerġija mid-distribuzzjoni ta' l-enerġija; Jitlob lill-Kummissjoni biex tippreżenta analiżi li fiha jintwerew l-ispejjeż mistennija ta' separazzjoni tas-sjieda għall-Istati Membri, ta' l-effetti mistennija fuq l-investimenti fin-netwerks kif ukoll tal-benefiċċji għas-suq intern u l-konsumatur rispettivament; jirrimarka li l-analiżi trid tqis ukoll il-kwistjoni dwar jekk jinqalgħux problemi jew spejjeż, u liema dawn ikunu, jekk ma ssir l-ebda separazzjoni mill-istat, kif ukoll jekk il-konsegwenzi negattivi fuq is-sjieda ta' l-istat humiex differenti minn dawk ta' fuq is-sjieda privata; jissuġġerixxi li, barra minn hekk, għandha ssir analiżi dwar x'vantaġġi jkollha s-separazzjoni tas-sjieda meta mqabbla b'mod relattiv ma' l-approċċ indipendenti ta' operaturi tas-suq reġjonali fir-rigward tal-kisbiet ta' l-objettivi; Jinsisti fuq il-ħtieġa li l-operaturi tas-sistemi jingħataw inċentivi xierqa biex iħaddmu u jiżviluppaw in-netwerk fl-interess ta' dawk kollha li jużaw l-enerġija; jikkunsidra li minħabba qafas regolatorju stabbli huwa essenzjali sabiex jiġu żgurati d-deċiżjonijiet dwar l-investiment, iridu jitfasslu u jiġu implimentati miżuri futuri li jolqtu s-suq intern b'mod li jipprovdu qafas pożittiv għall-investiment li hu tant meħtieġ; madankollu, jenfasizza li wieħed għandu jħares lejn is-separazzjoni bħala prekundizzjoni imma mhux bħala l-unika kundizzjoni għall-garanzija ta' kompetizzjoni ġusta; jemmen li s-sjieda pubblika fis-swieq ta' l-elettriku u tal-gass hija wieħed mill-elementi ewlenin li jwasslu għal distorsjonijiet fuq livell Ewropew u li l-istimulu għal kompetizzjoni f'dawn is-swieq jitnaqqas iktar jekk ikun hemm intrapriżi pubbliċi, għaliex f'ħafna mill-każijiet, minħabba l-istatut tal-kumpanija tagħhom, hemm livell aktar baxx ta' trasparenza u ta' informazzjoni għal investituri potenzjali fir-rigward ta' kumpaniji bħal dawn, u dawn huma dipendenti fuq deċiżjonijiet politiċi meħuda mill-gvernijiet ta' l-Istati Membri involuti; jinsisti li jiġu implimentati miżuri xierqa biex tiġi evitata sitwazzjoni fejn monopolji pubbliċi jispiċċaw isiru monopolji privati; Jilqa' b'sodisfazzjon il-proposta tal-Kummissjoni biex issaħħaħ l-indipendenza tar-regolaturi nazzjonali ta' l-enerġija, biex jitjiebu s-setgħat tagħhom, biex tiġi infurzata l-koordinazzjoni bejn ir-regolaturi u l-Operaturi tas-Sistema tat-Trażmissjoni (TSO); iqis li l-indipendenza tar-regolaturi m'għandhiex tfixkel l-azzjoni politika li jridu jieħdu l-gvernijiet ta' l-Istati Membri sabiex iħeġġu l-kompetizzjoni, jiżguraw is-sigurtà tal-forniment u jipproteġu l-ambjent fis-swieq interni tal-gass u ta' l-elettriku; Jenfasizza l-bżonn għall-armonizzazzjoni tal-livelli ta' poter u ta' indipendenza tar-regolaturi ta' l-enerġija sabiex ikun hemm koordinazzjoni b'saħħitha fil-livell Ewropew u sabiex ikun skoraġġut l-abbuż ta' setgħat regolatorji għal skopijiet ta' protezzjoniżmu nazzjonali; Huwa ta' l-istess fehma tal-Kummissjoni li jeħtieġ li s-setgħat tar-regolaturi nazzjonali jissaħħu u li l-koordinazzjoni Ewropea trid tittejjeb, partikolarment fir-rigward ta' kwistjonijiet transkonfinali; Jaqbel li l-approċċ tan-netwerk Ewropew tar-regolaturi indipendenti (ERGEG+) mhux l-iktar xieraq għal progress rapidu u effettiv fl-armonizzazzjoni ta' kwistjonijiet tekniċi neċessarji biex il-kummerċ transkonfinali jkun jista' jsir b'mod effettiv; iqis li l-involviment tal-Kummissjoni huwa xieraq fejn meħtieġ biex jiġi żgurat li l-interess Komunitarju jitqies kif xieraq; Jilqa' b'sodisfazzjon il-proposta biex assoċjazzjonijiet eżistenti ta' TSOs jingħataw irwol istituzzjonali b'obbligi u b'objettivi formali (is-soluzzjoni ETSO+\GTE+); madankollu jikkunsidra li għandu jingħata aktar ħsieb għall-istabbiliment ta' operaturi tas-sistemi transkonfinali bi sjieda indipendenti sabiex jiġi żgurat li l-kompetizzjoni tiġi msaħħa u mhux imfixkla; jemmen li għandhom isiru wkoll sforzi biex issir evoluzzjoni gradwali lejn operaturi reġjunali tas-sistemi; Jisħaq fuq it-tħassib serju tiegħu dwar ċerti inizjattivi ta' protezzjonaiżmu li ħadu xi gvernijiet Ewropej, u ġġustifikaw il-pożizzjoni tagħhom billi għamlu referenza għad-difiża ta' oqsma strateġiċi, u l-allegat interess ġenerali nazzjonali; jenfasizza li l-protezzjoniżmu fi ħdan is-suq uniku jmur kontra l-kostruzzjoni Ewropea; fil-qasam ta' l-enerġija, idgħajjef is-sigurtà tal-forniment, inaqqas l-effiċjenza u għalhekk iżid il-prezzijiet li jridu jitħallsu mill-konsumatur u jagħmel ħsara lill-iżvilupp sostenibbli; Iħeġġeġ lill-Kummissjoni biex tieħu azzjoni kontra dawk l-Istati Membri li jipproteġu b'mod mhux xieraq rappreżentanti Ewropej ewlenin fil-qasam ta' l-enerġija (Energy Champions), anke permezz ta' l-użu mhux ġustifikat tal-"golden share" u kontra Stati Membri b'tariffi rregolati li jfixklu l-kompetizzjoni u l-integrazzjoni tas-suq; jitlob li l-istess standards politiċi jkunu applikati għall-Istati Membri l-antiki u l-ġodda, iqis l-irwol speċjali tal-qasam ta' l-enerġija fil-proċess li bih l-ekonomiji fl-Istati Membri l-ġodda jlaħħqu ma' l-Istati Membri l-antiki; jenfasizza li l-promozzjoni ta' dawk ir-rappreżentanti nazzjonali jew Ewropej ewlenin fil-qasam ta' l-enerġija tista' tkun ta' ħsara għall-kompetittività tal-kumpaniji, għal-livell ta' kompetizzjoni fis-suq ta' l-enerġija u għall-interessi tal-konsumaturi; jinsisti fuq il-ħtieġa li kumpaniji jipprovdu servizz ta' kwalità għaċ-ċittadini u li jkunu jistgħu jikkompetu mhux biss fuq livell nazzjonali jew Ewropew, iżda wkoll fis-suq globali; Jenfasizza li l-aċċess għall-informazzjoni tas-suq għandu jitjieb aktar u jilqa' b'sodisfazzjon l-intenzjoni tal-Kummissjoni biex tintroduċi dispożizzjonijiet li jorbtu rigward it-trasparenza; jaqbel li l-informazzjoni relevanti għas-suq għandha tiġi ppubblikata fuq bażi regolari fil-ħin opportun u li għandu jiġi żgurat monitoraġġ xieraq; Iqis li sussidji għal sorsi ta' enerġija li ma jiġġeddux għandhom jitneħħew sabiex ikunu żgurati kundizzjonijiet indaqs, li spejjeż ambjentali esterni għandhom ikunu inklużi fil-prezz ta' l-enerġija u li strumenti bbażati fuq is-suq għandhom jintużaw biex jintlaħqu objettivi ambjentali u tal-politika ta' l-enerġija; Jinnota li obbligi mmirati lejn servizz universali ta' standard għoli (USOs) u obbligi tas-servizz pubbliku (PSOs) għandhom ikunu konformi mar-regoli ta' l-għajnuna Statali u li l-liġi tal-kompetizzjoni tapplika fir-rigward ta' diskriminazzjoni tal-prezzijiet u restrizzjonijiet fuq il-bejgħ mill-ġdid; jenfasizza li huwa ta' importanza kruċjali li jiġi evalwat l-impatt tat-tariffi ta' forniment irregolati li baqa' fuq l-iżvilupp ta' kompetizzjoni, jiġu evalwati u li jitneħħew id-distorsjonijiet tas-suq. PROĊEDURA Il-prospetti għas-suq intern tal-gass u ta' l-elettriku Numru tal-proċedura Kumitat Responsabbli Kumitat(i) mitlub(a) jagħti/u opinjoni Data tat-tħabbir fis-seduta plenarja Koperazzjoni aktar mill-qrib - data tat-tħabbir fis-seduta plenarja Rapporteur għal opinjoni Data tal-ħatra Rapporteur għal opinjoni preċedenti Riżultat tal-vot finali Membri preżenti għall-votazzjoni finali Sostitut(i) preżenti għall-votazzjoni finali Sostitut(i) (skond l-Artikolu 178(2) preżenti għall-votazzjoni finali Kummenti (disponibbli f'lingwa waħda biss) OPINJONI TAL-KUMITAT għall-Iżvilupp Reġjonali għall-Kumitat għall-Industrija, ir-Riċerka u l-Enerġija dwar il-prospetti għas-suq intern tal-gass u ta' l-elettriku Rapporteur għal opinjoni: SUĠĠERIMENTI Il-Kumitat għall-Iżvilupp Reġjonali jistieden lill-Kumitat għall-Industrija, ir-Riċerka u l-Enerġija, bħala l-Kumitat responsabbli, sabiex jinkorpora s-suġġerimenti li ġejjin fil-mozzjoni għal riżoluzzjoni li se jadotta: Jinnota li l-għan tal-ħolqien ta' suq intern ġenwin ta' l-enerġija hu li jinkiseb l-aħjar prezz għall-individwi u għall-kumpaniji; jitlob li r-reviżjoni tad-Direttiva dwar is-suq tal-gass u ta' l-elettriku tiġi msejsa fuq il-prinċipji li ġejjin: is-sigurtà tal-provvista, is-sodisfazzjon tal-konsumatur, livell għoli ta' servizz pubbliku, il-kunsiderazzjoni ta' konsumaturi vulnerabbli u l-ħarsien ta' l-ambjent, l-effiċjenza ta' l-enerġija u t-tfittxija għal teknoloġiji innovattivi ta' l-enerġija; Iqis li t-twettiq tas-suq ta' l-enerġija huwa marbut ma' l-objettiv ta' koeżjoni ekonomika, soċjali u territorjali, speċjalment f'dawk ir-reġjuni li jinsabu lura fl-iżvilupp, f'dawk bi żvantaġġi naturali u fir-reġjuni ultraperiferiċi; Jinnota l-punt li r-reġjuni fuq il-fruntieri jkunu minn ta' l-ewwel li jkunu jistgħu jibbenefikaw minn suq intern effikaċi u li jiksbu l-provvista tagħhom mill-pajjiż li jagħżlu huma u għalhekk jisħaq fuq il-problemi li dawn ir-reġjuni jiffaċċjaw minħabba differenzi fil-qafas tal-liġijiet nazzjonali u minħabba n-nuqqas ta' skambju ta' informazzjoni bejn l-Istati; Jitlob lill-Istati Membri biex jissimplifikaw il-proċedura ta' liċenzja għall-kostruzzjoni ta' kapaċitajiet ġodda ta' trażmissjoni intrastatali u transkonfinali minħabba li l-iżvilupp tas-suq interreġjonali u internazzjonali jista' jkun lieva effettiva fuq l-iżvilupp tas-suq intern ta' l-UE; Jemmen li s-sigurtà tal-provvista ma tistax tiġi ttrattata bħala problema esklussivament nazzjonali, u jistieden lill-Kummissjoni sabiex tgħin fil-ħolqien u fit-tisħiħ ta' netwerks reġjonali u fil-produzzjoni ta' l-enerġija diċentralizzata; Fid-dawl ta' l-importanza internazzjonali tat-trażmissjoni ta' l-elettriku u tas-sensittività li qiegħda dejjem tikber tal-pjan Ewropew għall-enerġija għall-affidabilità ta' l-iskemi individwali ta' l-Istati Membri, jenfasizza l-ħtieġa li jissaħħu l-koperazzjoni, l-iskambju ta' informazzjoni u l-koordinazzjoni ta' l-attività bejn l-iskemi ta' trażmissjoni individwali; għal dan il-għan jappoġġja l-ħolqien ta' ċentru ta' koordinazzjoni Ewropew ta' skemi ta' trażmissjoni ta' l-Istati Membri; Jilqa' l-intenzjoni li għandha l-Kummissjoni li tfassal Charter għall-konsumaturi ta' l-enerġija li jkollha fost l-iskopijiet tagħha li tiġġieled kontra s-sitwazzjonui prekarja maħluqa mill-ispiża fuq fjuwils u li tinforma lill-konsumaturi; jistieden lill-Kummissjoni biex tlesti dan ix-xogħol malajr b'konsiderazzjoni xierqa tal-ħtiġijiet u s-sitwazzjonijiet partikulari tal-konsumaturi ta' l-enerġija fir-reġjuni bi żvantaġġi naturali; Biex jiġu żgurati aktar konnessjonijiet u ta' kwalità aħjar bejn l-Istati Membri, iridu jiġu stabbiliti swieq ta' l-enerġija li jkunu verament reġjonali; wara t-tnedija tas-swieq ta' l-elettriku, l-inizjattivi tal-Grupp tar-Regolaturi Ewropej fis-swieq reġjonali tal-gass iridu jingħataw aktar importanza sabiex ikun jista' jkun hemm l-aktar livell xieraq ta' amministrazzjoni ta' l-enerġija; F'dan ir-rigward, jilqa' d-deċiżjoni li jiġi stabbilit netwerk Ewropew ta' regolaturi indipendenti (ERGEG+) li jippermetti li jiġi formalizzat l-irwol tal-Grupp tar-Regolaturi ta' l-Elettriku u l-Gass Ewropej (ERGEG) attwali; Jitlob lill-Istati Membri biex japplikaw livell effikaċji ta' regolamentazzjoni biex jiggarantixxu l-aċċess bla diskriminazzjoni għan-netwerks u sabiex jawtorizzaw ir-regolaturi nazzjonali biex jiffaċilitaw ir-rabtiet transkonfinali u transreġjunali dwar l-enerġija u biex jadottaw approċċ koordinat għar-regolamentazzjoni; Jinkoraġġixxi investimenti biex jiġu msaħħa u adattati infrastrutturi għall-produzzjoni u t-trasport ta' l-enerġija ma' l-Ewropa kollha; Jemmen li d-dibattitu dwar id-diżassoċjazzjoni għandu jqis il-karatteristiċi speċifiċi tal-gass u ta' l-elettriku, kif ukoll dawk tas-swieq nazzjonali u reġjonali; Jitlob lill-Istati Membri u lill-awtoritajiet reġjunali biex jipprovdu informazzjoni kemm jista' jkun sħiħa dwar l-oriġini ta' l-elettriċità, b'mod partikulari meta din tiġi minn sorsi li jiġġeddu; jisħaq fuq l-importanza tal-komunikazzjoni fid-dawl tal-ftuħ sħiħ tas-suq f'Lulju 2007 u fuq li tiġi pprovduta informazzjoni affidabbli u trasparenti dwar il-produzzjoni f'kull pajjiż u dwar l-interkonnessjonijiet u l-bidliet reali fil-prezzijiet; Jitlob ukoll li jingħata appoġġ qawwi lill-awtoritajiet reġjonali u lokali fil-qasam ta' l-effiċjenza fl-enerġija, ta' l-iffrankar ta' l-enerġija u ta' l-iżvilupp sostenibbli ta' proġetti appoġġjati mill-UE, b'mod partikulari dawk konnessi ma' politiki dwar it-trasport u d-djar. PROĊEDURA dwar il-prospetti għas-suq intern tal-gass u ta' l-elettriku Numru tal-proċedura Kumitat responsabbli Opinjoni mogħtija minn Data tat-tħabbir fis-seduta plenarja Koperazzjoni aktar mill-qrib - data tat-tħabbir fis-seduta 'Rapporteur' għal opinjoni: Data tal-ħatra Rapporteur għal opinjoni preċedenti Eżami fil-kumitat Data ta' l-adozzjoni Riżultat tal-votazzjoni finali Membri preżenti waqt il-votazzjoni finali Sostitut(i) preżenti għall-votazzjoni finali Sostitut(i) (skond l-Artikolu 178(2)) preżenti għall-votazzjoni finali Kummenti (informazzjoni disponibbli b'lingwa waħda biss) PROĊEDURA Il-prospetti għas-suq intern tal-gass u ta' l-elettriku Numru tal-proċedura Kumitat responsabbli Data tat-tħabbir ta' l-awtorizzazzjoni fis-seduta plenarja Kumitat(i) mitlub(a) jagħti/u opinjoni Data tat-tħabbir fis-seduta plenarja Opinjoni(jiet) mhux mogħtija Data tad-deċiżjoni Koperazzjoni aktar mill-qrib Data tat-tħabbir fis-seduta plenarja Rapporteur(s) Data tal-ħatra Rapporteur(s) preċedenti Eżami fil-kumitat Data ta' l-adozzjoni Riżultat tal-votazzjoni finali Membri preżenti għall-votazzjoni finali Sostitut(i) preżenti għall-votazzjoni finali Sostitut(i) (skond l-Artikolu 178(2)) preżenti għall-votazzjoni finali Kummenti (informazzjoni disponibbli b'lingwa waħda biss)
Extracted from 14657690__REPORT__A6-2007-0249__MT.txt